text: PROCESSÓ MARÍTIMA DE SANTA CRISTINA
  Home Blog PROCESSÓ MARÍTIMA DE SANTA CRISTINA
  Vine a la Festa Major de Santa Cristina, Sant Elm i Santa Anna. Uns dies en què la tradició s'uneix a la festa.
  Durant tota la setmana podrem gaudir cada dia d'un ampli ventall d'activitats per gaudir de l'ambient d'estiu amb la família i els amics. El dia 23 de juliol, preludi de la Festa Major de Santa Cristina, us animem a participar en la passada dels obrers que anuncien la Festa pels carrers més cèntrics de Lloret i acaben amb el Toquen a Córrer i una audició de sardanes a la plaça de la Vila.
  Per als més animats la nit continua després a la plaça Pere Torrent amb el tret de sortida del VII Clon Festival, un tribut en aquest cas a Michael Jackson a càrrec del Jackson Tribute. De ben segur que a més d'un se li posarà la pell de gallina amb la genialitat d'aquest grup.
  El dia 24 de juliol comença aviat amb la passada dels obrers a 2/4 de 8 per desvetllar els dormilegues i anunciar la sortida de la processó. A les 8 h del matí en punt sortiran els creuers per anar per mar fins a la platja de Santa Cristina. Recordeu que els que no teniu tiquets hi haurà el Bus Cabrio de transports Pujol a la vostra disposició per anar fins a la Platja de Santa Cristina.
  Després del cant de la Salve enmig del mar, hi haurà la celebració de la regata masculina de llaguts S'amorra amorra.
  En acabar la regata, a l'ermita de Santa Cristina, Missa solemne amb acompanyament del cor Alba Prima i, ja a la sortida, estofat tradicional per als mariners i vogadors que han participat a la processó.
  La tornada en creuer a la platja de Lloret serà a les 12 del migdia, recordeu que el Bus també farà els viatges de tornada fins a la 1 del migdia; i acabarà amb la regata femenina de llaguts S'amorra amorra. No us perdeu l'espectacle de veure la força amb què entren els llaguts a la platja de Lloret.